**Z A P I S N I K**

**SA 11. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 18. srpnja 2018.

11. sjednica Gradskog vijeća Grada Ivanić-Grada održana je dana 18. srpnja 2018. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Tihana Vuković Počuč – privremena pročelnica Upravnog odjela za lokalnu samoupravu, pravne poslove i društvene djelatnosti

Prisutni članovi Gradskog vijeća:

Željko Pongrac, Branko Petrinec, Željko Brezovečki, Sanda Špoljarić Carević, Milica Piličić, Lovorko Matković, Krešimir Ceranić, Tena Kovačević, Goran Leš, Krešimir Malec, Mirna Češković, Drago Dianek, Stjepan Klak, Igor Cepetić

Odsutni: Žaklin Acinger Rogić, Krešimir Golubić, Davor Srebačić

Ostali prisutni:

1. Javor Bojan Leš - Gradonačelnik Grada Ivanić-Grada
2. Željko Posilović - zamjenik Gradonačelnika Grada Ivanić-Grada
3. Milivoj Maršić - pročelnik Upravnog odjela za financije, gospodarstvo, komunalne djelatnosti i prostorno planiranje
4. Tihana Vuković Počuč - privremena pročelnica Upravnog odjela za lokalnu samoupravu, pravne poslove i društvene djelatnosti
5. Tomislav Abramović - viši stručni suradnik - glavni komunalni redar
6. Mario Mikulić - direktor Komunalnog centra Ivanić-Grad d.o.o.
7. Sanja Radošević - direktorica IVAKOP d.o.o.
8. Vjekoslav Broz - rukovoditelj poslovne jedinice Ivanić-Grad, Vodoopskrba i odvodnja Zagrebačke županije d.o.o.
9. Iskra Filipović - predstavnik izrađivača Urbanističkog plana uređenja UPU-4
10. Obiteljski radio Ivanić d.o.o.
11. N1 televizija

Predsjednik Gradskog vijeća g. Pongrac – otvorio je 11. sjednicu, te konstatirao kako je na sjednici od ukupno 17 trenutno prisutno 14 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen Zapisnik sa 10. sjednice Gradskog vijeća.

Prije usvajanja dnevnog reda, predsjednik Gradskog vijeća g. Pongrac predložio je da se točka 1. dnevnog reda: Informacija o stavljanju u mirovanje iz osobnih razloga mandata vijećnika prim.dr. Pere Vržogića, razmatra prije aktualnog sata kako bi vijećnik Igor Cepetić mogao sudjelovati u radu sjednice.

Prijedlog je jednoglasno usvojen.

Sukladno članku 57. Poslovnika o radu Gradskog vijeća Grada Ivanić-Grada, predsjednik Gradskog vijeća g. Pongrac predložio je dopunu dnevnog reda sljedećom točkom:

* Razmatranje prijedloga i donošenje Odluke o odabiru najpovoljnijeg ponuditelja za kupnju nekretnina u Poduzetničkoj zoni Ivanić-Grad Sjever – Zoni 6

Prijedlog je jednoglasno usvojen.

Točka 7. dnevnog reda: Razno, postaje točka 8. dnevnog reda.

Gradsko vijeće jednoglasno je usvojilo sljedeći

**D N E V N I R E D**

1. **Aktualni sat,**
2. **Informacija o stavljanju u mirovanje iz osobnih razloga mandata vijećnika prim.dr. Pere Vržogića,**
3. **Razmatranje prijedloga i donošenje Odluke o donošenju V. Izmjena i dopuna Urbanističkog plana uređenja UPU-4 za područje Ivanić-Grad, Donji Šarampov i Jalševec Breški,**
4. **Razmatranje Financijskog izvješća i Izvješća o poslovanju Vatrogasne zajednice Grada Ivanić-Grada za 2017. godinu i donošenje Zaključka o prihvaćanju istog,**
5. **Razmatranje prijedloga i donošenje Odluke o prihvaćanju Sporazuma o prijateljstvu između Općine Bilice i Grada Ivanić-Grada,**
6. **Razmatranje prijedloga i donošenje Odluke o davanju suglasnosti na potpisivanje Ugovora o nabavi spremnika za odvojeno prikupljanje otpada,**
7. **Razmatranje prijedloga i donošenje Odluke o davanju suglasnosti za izdavanje bianco zadužnice u korist Fonda za zaštitu okoliša i energetsku učinkovitost,**
8. **Razmatranje prijedloga i donošenje Odluke o odabiru najpovoljnijeg ponuditelja za kupnju nekretnina u Poduzetničkoj zoni Ivanić-Grad Sjever – Zoni 6,**
9. **Razno**

Rad prema utvrđenom Dnevnom redu.

1. **TOČKA**

Predsjednik Gradskog vijeća – zaprimio sam obavijest o stavljanju u mirovanje iz osobnih razloga mandata vijećnika Pere Vržogića, slijedom obavijesti održana je sjednica Mandatne komisije koja je utvrdila izvješće o spomenutim činjenicama te poziva predsjednicu Mandatne komisije gospođu Sandu Špoljarić Carević da iznese utvrđeno izvješće.

Gđa. Sanda Špoljarić Carević – pozdravljam sve nazočne, kao i slušatelje Radio Ivanić-Grada. Temeljem Čl. 49 Statuta Grada Ivanić-Grada Mandatna komisija je dana 16. srpnja 2018. Godine utvrdila i podnosi slijedeće Izvješće o mirovanju mandata vijećnika Pere Vržogića – Utvrđuje se da je Pero Vržogić koji je na izborima održanim dana 21. svibnja 2017. godine u Gradsko vijeće Grada Ivanić-Grada izabran kao kandidat Socijaldemokratske partije stavio svoj mandat u mirovanje iz osobnih razloga sukladno čl. 79. st. 6. Zakona o lokalnim izborima, te je istome sukladno čl. 79. st. 7. Zakona o lokalnim izborima mirovanje počelo teći od dana dostave pisanog zahtjeva predsjedniku Gradskog vijeća, odnosno od dana 4. lipnja 2018. godine. Odredbama čl. 81. st. 3. prethodno spomenutog Zakona o lokalnim izborima propisano je kako člana predstavničkog tijela izabranog na kandidacijskoj listi zamjenjuje neizabrani kandidat s iste liste s koje je izabran i član kojemu je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen određuju ga dogovorno, a ako ne postignu dogovor zamjenjuje ga prvi slijedeći neizabrani kandidat s liste. Temeljem navedenog pod točkama prvoj i drugoj ovog Izvješća utvrđuje se da su stečeni zakonski uvjeti za mirovanje mandata člana Gradskog vijeća Grada Ivanić-Grada i to vijećnika Pere Vržogića i da ga zamjenjuje Igor Cepetić. Ovo Izvješće podnosi se Gradskom vijeću radi utvrđivanja stečenih uvjeta za mirovanje mandata vijećnika Gradskog vijeća.

Na poziv predsjednika Gradskog vijeća i pročitanog teksta prisege g. Igor Cepetić je dao svoju prisegu.

Konstatirano je kako je izvješće Mandatne komisije primljeno na znanje te se donosi sljedeći

**ZAKLJUČAK**

**o prihvaćanju informacije o stavljanju mandata u mirovanje vijećnika**

**prim. dr. Pere Vržogića**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Predsjednik Gradskog vijeća – nema gradonačelnika, ali to nije razlog da na pitanja ne dobijete odgovore ako smo sada u mogućnosti, a ako ne biti će pisanim putem, pa izvolite gospodo vijećnici.

Gđa. Mirna Češković – pozdravljam sve prisutne, imam naravno, pet pitanja – stari vatrogasni bazen u Škulcevoj ulici u Breškoj Gredi, mještane zanima da li se što namjerava poduzeti da se taj bazen zatrpa, ako slučajno nemate zemlje za zatrpati ima u Sajmu u Posavskim Bregima koliko god želite. 2. U centru Posavskih Brega bi trebalo postaviti koševe za smeće kod škole, ispred Doma kod klupica, kod Pošte, crkve, a možda i kod ambulante. Znam da su se u Srednjoj školi radili ti koševi, možda bi trebalo da se ta suradnja ponovo pokrene, a vjerojatno nedostaje i koševa po našem gradu. 3. Do mene je došlo pitanje građana koje zanima što je sa priključkom na gradski vodovod. Koliko znam u dvorištu trošak kopanja snosi vlasnik, a van dvorišta Vodoopskrba i odvodnja ili koja je već gradska firma nadležna, međutim ta firma nema strojeve za kopanje. Ljudima je rečeno da neka sami snose troškove kopanja van dvorišta ili neka čekaju do iduće godine. Pitanje je zašto se tako dugo mora čekati. Cilj bi nam trebao biti da što više građana ima priključak na gradski vodovod. Kako se uopće odrađuju i ostali poslovi ako nema strojeva? 4. Dosta ljudi koji rade u Zagrebu koristi cestu Lepšić – Greda koja nije asfaltirana i zanima me kada je u planu asfaltiranje te ceste? 5. Čišćenje nadvožnjaka u Breškoj Gredi, očišćen je prije par godina, poslije više ništa, iako mislim da je obećano mještanima da će se čistiti redovito, tako da mještane Grede zanima da li je u planu čišćenje tog nadvožnjaka? I ja bih, ako mi dozvolite, komentirala odgovore koje sam dobila od prošlog vijeća. Na pitanje za nasipavanje poljskih puteva, prvo malo ste fulali godinu, 2017.-ta je, nismo još u prosincu 2018., znači zanima me, nisam znala da Povjerenstvo donosi te prijedloge i to ću kao članica Povjerenstva u budućnosti koristiti, a odgovor zna pitanje za pašnjak Polic sam dobila općenito, nikakve točne informacije iako za to kada se napravi šteta na susjednim parcelama mislim da bi trebalo hitno reagirati i hitno utvrditi tko je odgovoran vratiti tu štetu. Hvala

Predsjednik Gradskog vijeća – vezano za ovo zadnje evo još ćemo jednom razmotriti obzirom na ove vaše primjedbe na odgovore pa ćemo Vam dostaviti pisani odgovor. Molio bih prvo komunalnog redara koji nam je tu dostupan pa da čujem vezano uz problem uz 2. pitanje, uz kante za smeće i ovaj dio koji što se poduzima od strane Grada, vjerujem da ima odgovor, pa onda kolegu Broza da odgovori na pitanje vezano za vodovod, a ostalo ćemo dati pisane odgovore.

g. Tomislav Abramović - ja vas sve lijepo pozdravljam, mogu u stvari djelomično na 1. i 2. pitanje, znači šta se tiče tog starog bazena ili jame, dakle bio je jedan upit mještana Škulceve ulice i principu smo već dogovorili zatrpavanje tog jarka, ali zbog loših vremenskih uvjeta u tom vremenu i jednostavno nemogućnosti prilaska težih vozila odustalo se d nekog boljeg vremena. Upravo ovih dna je bio jedan upit ponovo, dakle da postoji zemljani materijal koji bi se mogao na tu lokaciju dovesti i u stvari sad provjeravamo da li će evo ovih dana moći kamion prići toj jami s obzirom da su susjedi okolo te parcele izrazili da još uvijek nije vrijeme, da stalno kako pada kiša da je dosta mokro, pa ćemo pričekati, ali u planu je, to je ono šta je najvažnije. Šta se tiče koševa za meće imamo mi, Grad je, dakle postoji ta suradnja sa Srednjom školom gdje se izrađuju te kante i u stvari kako se one izrađuju tako se i postavljaju. To ide malo sporijim tempom, ali jednostavno koristimo tu priliku da naš domaći proizvod iskoristimo, znači evo iz pogona Srednje škole, pa ćemo vidjeti koliko je potrebno na lokaciji Posavskih Brega, a što se tiče klupa, to moramo naručiti točan broj klupa, pa ćemo vidjeti, s time da se mi baziramo na javnim površinama, a ovdje ako se radi o Pošti ili nešto slično dakle tu bi trebalo prije svega vidjeti sa njima kao vlasnicima, odnosno korisnicima onog prostora. Tako da evo, mi ćemo sad zapisati, otići na lokaciju zajedno u dogovoru sa predsjednikom MO-a pa ćemo evo probati i taj dio rješavati.

g. Vjekoslav Broz – pozdravljam sve nazočne, zahvaljujem se vijećnici na pitanju. Što se tiče priključaka za vodovod i troškova, znači troškove uvijek snosi potrošač to jest korisnik usluge samo je pitanje u ovom trenutku bilo da li će iskop, znači građevinske radove vršiti Vodoopskrba i odvodnja Zagrebačke županije ili neko od privatnih poduzeća koja imaju dozvolu za obavljanje takvih radova. U osnovi znači sve radove što se tiče građevinskog dijela bi trebala znači odrađivati na javnoj površini Vodoopskrba i odvodnja Zagrebačke županije, a unutar čestice potrošača smije potrošač sam iskopati ili riješiti nešto. Pošto smo imali problema sa servisom strojeva koji odužio znači na dva mjeseca, evo konačno prije par dana, znači, jedan od strojeva se vratio nazad, zato smo upućivali potrošače da ako mogu, znači, sami da riješe sa privatnicima taj jedan dio kako bi ubrzali njima priključke da ne čekaju po dva ili tri mjeseca kako se, na žalost, za neke odužilo. Znači nije uopće pitanje troška jer trošak uvijek snosi potrošač samo je pitanje da li ćemo ga obračunati mi ili neko od privatnih poduzeća koja će ga odraditi, jer u svakom priključku je sadržano ako mi radimo građevinske radove to stranka plaća znači sukladno našoj Odluci o cijeni sve radove koji se izvedu.

g. Željko Brezovečki – poštovani predsjedniče vijeća, dame, kolege vijećnici, poštovani dogradonačelniče, sve vas lijepo pozdravljam, a poseban pozdrav upućujem svim slušateljicama i slušateljima Obiteljskog radija Ivanić-Grad. Postavit ću nekoliko pitanja koje sam dobio sad u zadnje vrijeme, pa evo 1. pitanje se odnosi zapravo na firmu našu u našem gradu Ivaplin, a kaže ovako – prilikom izvođenja radova koji su se izvodili kod pruge, što znači radio se promjena cijevi ispod same željezničke pruge, sa desne strane su se nalazile žardinjere ili točnije okrugle cijevi koje su bile prerezane i služile kao velike žardinjere, međutim sada nisu vraćene na prvobitno mjesto, nisu zasađene sa cvijećem, to jest ostale su i dalje blizu pruge samo onako nagurane kako ne bi trebale biti, pa stoga firma koja je izvodila radove, a to je firma Ivaplin, dužna je sanirati i vratiti sve u prvobitno stanje, pa bi molio da se to i poduzme po tome kao što sam i naveo. 2. pitanje je više onako tehničke naravi, kada se uređuje grad Ivanić-Grad, a vidimo da svakim danom je sve ljepši i ljepši, molio bih da se obrati pažnja i na ove naše, kako bi rekli držače, koji drže ove naše znači zastave, pa tako evo i ovdje ispred Alojz Vulinca dosta hrđavi su ti stupovi, pa da se malo uzme farbe i da to malo obnovimo da ljepše bude, a još ljepše je kada se promijene državne zastave da budu nove i da nisu onako rastrgane. Eto što se tiče 3. pitanja kod zgrade „desetke“ ili kako mi kažemo po domaće kod plave zgrade, govorim o Ulici ruža djelomično, imamo problem sa onim starim garažama koje su nekada još izgrađene bespravno, a sada se više koriste za deponij to jest za skladište ljudima koji žive tamo. I što se dešava, tako da su zapravo svi auti koji se nalaze ispred zgrada nabacani okolo to jest nemaju mjesta za parkiranje, ljudi se ljute jer zapravo u jednoj kući, jer u jednom stanu čak ljudi imaju po dva auta, a nema dovoljan broj parkirališta, to jest parkirnih mjesta zbog toga što se garaže koje su bile namijenjene za parking auta zapravo koriste kao skladišta. Što se može po tome poraditi da se vidi pa da se ako ništa iznađe neko novo rješenje za parking auta. Pitanje slijedeće upućujem gospodinu Maršiću jer on je najupućeniji ja smatram za to pitanje- radi se o Ulici Senčićevoj i Barišecovoj, govorim o Poljani, pošto i od gospodina tata živi tamo pa nadam se da znate o kojim ulicama se radi, gospođa koja je bila kod vas zove se Senčić Pavlović Dubravka i u par navrata se žalila da ima problema oko prilaza, vožnja auta i ovo i da može se nekako naći novi način rješenja da se riješi te dvije ulice, pa bih želio znati od Vas što ste riješili, što ste joj odgovorili, ako ništa drugo molio bih Vas u pisanoj formi da nam odgovorite na to pitanje. Slijedeće pitanje ili zadnje pitanje koje imam postaviti 5. je a odnosi se u Ulici 65. samostalne bojne ZNG ili kako mi volimo reći u našoj zaobilaznici, a tiče se o problemima kod kućnog broja 41 vlasnice Ivanke Gudan, a onda slijedeći su tamo susjedi Ranogajci sa mesnicom i tako dalje, a radi se zapravo o oborinskoj vodi. U nekoliko navrata Grad Ivanić-Grad je već tamo bio i probao je riješiti neke stvari međutim još uvijek nije riješeno do kraja, a radi se o tome da ta ulica praktički nova koja je napravljena nije adekvatno napravljen odvod oborinske vode pa kada su velike kiše, kao što je bila sad prije par dana, u dvorištima se pojavljuje voda. Što znači možda bi trebalo samo očistiti odvodne cijevi koje su se nekad nalazile i koje su išle prema onom kanalu, ali ne znam što je pa eto ako mi netko može odgovoriti što se po tome pitanju učinilo i što se može učiniti da se riješe ti problemi kada su oborinske vode da zapravo ljudima ne stoji voda u dvorištu. Hvala lijepo.

Predsjednik Gradskog vijeća – evo šta se tiče Ivaplina, nema ovdje predstavnika pa ćemo to pisanim putem i obavijestiti ćemo vas. Za zastave vjerujem da je komunalni redar to upisao pa ćemo poduzeti mjere. „Desetka“ parkiralište, informacija za kolegu je takva da će se znači na prostoru između Ulice ruža i plave zgrade projektirati parkiralište koje će ići u izgradnju, u pravu ste da nema parkirališnih mjesta. Evo gospodinu pročelniku Senčićeva ulica ako može dati odgovor.

g. Milivoj Maršić – lijep pozdrav svima, pa ja ću dati jedan kratki odgovor s obzirom da sam ja sad prozvan. Mi smo taj problem Senčićeve ulice, gospođa je potencirala, rješavali kroz izmjene ovog prostornog, odnosno UPU 4 tako da smo tu tražili rješenja. Na toj lokaciji, to moram priznat prostorno planski je dosta tako izvedeno na neobičan način i to je trebalo puno, puno muke da to izvedemo na način da to bude i prostorno planski i logički, da budu svi tamo stanovnici zadovoljni, tako da smo kroz taj prostorni plan to nastojali riješiti. To je za sad toliko, to nije stvar mene niti nekog drugoga, to je jednostavno jedan dio grada, prostor koji treba riješiti na jednom stručnom nivou da se to može normalno urediti.

Predsjednik Gradskog vijeća- evo 5. pitanje je od kolege ostalo, u pravu ste to je sve dobro funkcioniralo, kolege iz Komunalnog centra su bili tamo koliko sam informiran i imaju rješenje za taj problem pa vjerujem da više do toga neće dolaziti.

g. Branko Petrinec – ja pozdravljam sve nazočne, imam nekoliko pitanja, uglavnom je ova komunalna problematika. 1. pitanje vezano za Županijsku cestu, Savsku našu od Ivanića prema Dubrovčaku, konkretno na dijelu prije skretanja prema Breškoj Gredi i Trebovcu, tamo jedan odvod, čini mi se, ne radi. Jučer baš je palo dosta kiše i jako puno vode ima na cesti koja se tamo zadržava, zapravo bilo kakav i manja kiša kad padne na tom mjestu ima dosta vode na cesti, pa ne znam jelʼ se može to provjeriti sa Županijskim cestama jer su sad imali i neke popravke na toj cesti, p ada onda probaju riješiti i ova, a koliko znam obećano nam je i sastanak nekakav, odnosno da će na Gradsko vijeće doći predstavnik Županijskih cesta pa evo molim odgovor i za to u kojoj je to fazi, jelʼ to dogovoreno pa da se onda sve te stvari pobroje i pokušaju sistematično riješiti. Sljedeće pitanje je vezano za Petrinsku ulicu u Breškoj Gredi gdje je popravljen jedan isto odvod, prekopano je i asfalt je izrezan ali nije izasfaltirano. Sad to već dosta dugo stoji, sad je i to gdje je navezen taj kamen je već rupa nastala i mislim da bi trebalo to izasfaltirati, u konačnici čim prije to riješiti, a i bankine ostatak i u Petrinskoj ulici, a i u Breškoj Gredi gdje treba jer sad idući vikend je i fešta za Svetu Anu i tko pa da se i to malo uredi šta se može. Sljedeće pitanje je vezano za Školsku ulicu u Ivanić-Gradu, jedna nelogičnost meni ovoga, ali već dosta dugo je to tako, ali sad se radi ova šetnica, pa onda, ovoga, možda da se to riješi, znači imamo stazu koja ide uz groblje, znači od Omladinske do Školske ulice i ta staza završava na cesti, nema dalje pješačkog prijelaza da se pređe na drugu stranu Školske ulice, pa možda da se to riješi nekako da ta staza onda ima nekakvog smisla, a ne da se dođe do kraja i onda dođete evo tu je sad cesta i nemate uvjete da legalno pređete preko ceste. Sljedeće pitanje isto evo konkretno se radi o Školskoj ulici, ali možda takvih mjesta ima još u Ivaniću gdje ima dosta drveća, raznoraznih voćaka i tako, posađenih sa strane uz nogostup gdje granje toliko sad visi i nisko je da se praktički ne može normalno prolaziti bez da se čovjek saginje, pa ne znam čija je to nadležnost, komunalnog redara ili koga, da to prođe pa da se to na neki način riješi. Čak u ovom slučaju mislim da to ni nije privatno nego da je to jednostavno su voćke koje su zasađene na gradskom zemljištu između privatnih parcela i nogostupa. I 5. pitanje, mogao bi ga postaviti i općenitije, ali evo neka bude konkretno za nešto što sam već postavio na prošlom vijeću, a vezano je za znakove na autocesti A 3 i D 43, koji ono fali crtica, pa su krivo postavljeni, pa su različite kilometraže i tako dalje, zanima me šta je po tom pitanju napravljeno i jelʼ smo dobili nekakav bar odgovor. Hvala lijepa.

g. Tomislav Abramović – ja se zahvaljujem na pitanjima, znači šta se tiče Županijske uprave za ceste, dakle njima je već više dopisa poslano razne tematike za prometnice koje su pod njihovom nadležnošću i konkretno ovdje jednostavno u početku je dosta loše uređen taj kolnik tako da voda stoji na par mjesta, već je tu bilo određenih sanacija, ali treba jedan malo detaljniji pregled od strane njih i evo poslat ćemo im dopis i ponovno ukazati na istu problematiku, pa ćemo evo proslijediti povratnu informaciju oko toga. Što se tiče Petrinske ulice, dakle krpanje udarnih rupa je u tijeku, evo sada u konzultaciji sa g. Mikulićem, kroz nekakvih tjedan dana bi trebale biti riješene te lokacije koje su na popisu, Petrinska ulica je jedna od tih koja je znači dostavljena izvođaču radova pa će evo to biti riješeno u kratkom periodu. Šta se tiče Školske ulice, dakle sad se izvode radovi šetnice i sama Školska je već saniran kolnik i ono što slijedi je jedan prometni projekt koji će sada objediniti dakle i ovo izvođenje radova šetnice i samu Školsku gdje će onda biti uvršteni i ovi prelazi pa će evo na taj način biti riješen taj problem. Šta se tiče Školske i orezivanja drveća dakle mi te radove radimo ili u jedno rano proljeće ili u jesen. Dakle u ovom periodu obično ne radimo osim ako se radi iznimno o nekim opasnim situacijama, dakle prometnica, raskršće, pa ovdje ćemo vidjeti koliko je sada taj dio problematičan, ali evo svakako je u planu, taj dio odrađujemo u ovom sad jesenskom periodu kada je manje košnje i kad nema ovih dodatnih radova. I ovo što se tiče znakova mi smo prema Državnim cestama, odnosno prema Autocestama već je išlo niz dopisa, gospodin Krištić je to u više navrata i tražio i slali smo dopise, povratne informacije nismo dobili konkretne, neke stvari su se popravljale po tim znakovima, dakle te kilometraže koje idu prema Bjelovaru na državnoj cesti, ali opet nije odrađeno sve do kraja, pa ćemo evo ponovno uputiti dopis s obzirom da je taj dio u njihovoj nadležnosti.

Gđa. Sanda Špoljarić Carević - imam nekoliko pitanja, znači kada smo se dotakli Školske, moje ulice, sada ste spomenuli kolnik koji se sređuje, naime na pločniku su još uvijek betonski blokovi, a budući da ste spomenuli da ćete sređivati u jesen vjerujem da će to biti za ogradu tih drveća koja će se posaditi, da li možete sa pločnika ukloniti te betonske blokove preko kojih ljudi hodaju, a kada otvaramo vrata od auta lupamo u njih. S druge strane kolnika kojeg ste sredili je rinzol previsok pa kada suvozač otvara vrata lupi u njega ili ako ne lupi onda ne može izaći, zanima me kako ćete to riješiti. 2. pitanje bi bilo rampa koju smo, mislim da je to već postavljano pitanje, rampa ispred vrtića i igrališta na kojoj je znak da smiju prolaziti samo vozila sa pravom dostave u vrtić ili Srednju školu, tu uredno prolaze svi, djeca su česti prolaznici, rampa još uvijek nije postavljena pa me zanima da li se planira postaviti ta rampa koju bi mogli otvarati samo oni koji rade u vrtiću ili Srednjoj školi. 3. pitanje je u Ulici slobode parkiralište kraj Zelenjaka parkirani su redovno svakodnevno autobusi pa me zanima da li je to u redu i da li je to parking za, nisam vidjela oznaku da je to parking za autobuse, da li se nešto po tom pitanju može učiniti. 4. Imam upit iz Dalmatinske ulice, znači kada će ona doći na red za renoviranje, ona je kada pada kiša puna vode, ne može se proći, djeca kada idu su mokra jer se voda zadržava, uska je, širina ceste je loša.

g. Tomislav Abramović – zahvaljujem se na pitanjima. Znači šta se tiče odloženih betonski rubnjaka, oni su predviđeni u stvari na tim mjestima prema idejnim rješenjima sadnja drveća, u stvari tu na neki način će biti ograđeni upravo s tim rubnjacima taj dio, međutim s obzirom da još to nije odrađeno i ako evo ne bude u nekakvom skorom vremenu onda ćemo izvođača stvarno uputiti da ih makne do onog trenutka dok ne bude se taj dio rješavao. Šta se tiče previsokog rinzola evo nismo primijetili taj dio, taj dio se doduše još radi ali stvarno ako se radi o samo rubnjaku da je previsok evo provjerit ćemo dok je još sad vrijeme da se šta treba sanirati da to saniramo, pa evo sljedeći tjedan ćemo organizirati obilazak po ovim točkama svih stvari s obzirom da su radovi još u tijeku pa evo imamo vremena taj dio i popraviti. Rampa ispred vrtića bila je ranijih godina ideja postavljanje rampe, ali problem je oko vozila dostave, dakle veliki broj vozila ili u vrtić ili u školu dolazi i nekako su nas uvijek upućivali da rješavamo to putem izdanih suglasnosti za ulazak vozila sa posebnom dozvolom upravo u taj prostor, a onda da Policija taj dio kontrolira. Da li to sad na terenu je zaživjelo ili nije ne znam, dakle svaku suglasnost koju Grad izdaje za ulazak vozila u nekakve zone koje nisu za sva vozila mi šaljem i na Policiju, pa evo provjeriti ćemo da li se taj dio kontrolira, a ako ima nekakvih zlouporaba evo sa Policijom ćemo probati rješavati, a što se tiče rampe dakle to je stvar o kojoj moramo vidjeti sa svim tim ustanovama u tom dijelu. Autobusi koji su parkirani na dijelu Zelenjaka, dakle imamo jednog autoprijevoznika koji na dijelu Zelenjaka parkira vozila, dakle on godišnje podnosi, odnosno prošle godine je bio podnesen zahtjev za korištenje javne površine upravo u svrhu parkiranja vozila gdje mu je odobrena određena površina za nekoliko autobusa, dakle, radilo se o nekih 50-60 m², u stvari radilo se o 2-3 busa da mogu biti parkirana, međutim Ulica slobode nije bila u tome obuhvaćena i u nekoliko navrata smo Policiji pisali dopise upravo da se reagira ne evo takvo događanje, pa evo s obzirom da se vjerojatno nije riješio problem ponoviti ćemo upit, pa evo ako će biti i dalje potreba vidjet ćemo koje su nam mogućnosti da se zabrani s obzirom da postoji zabrana za ulazak vozila težih od 3,5 t i odnosno tih parkiranja autobusa na toj lokaciji.

Predsjednik Gradskog vijeća – vezano za Dalmatinsku ulicu odgovorit će Gradonačelnik.

Gradonačelnik – u principu sva ta renoviranja ulica, pogotovo gdje nije riješena odvodnja i kanalizacijski sustavi ići će u renoviranje po izgradnji cijelog sustava aglomeracije. Očekujemo da će to krenuti za dvije godine. Znači neke sanacije manjeg obima su moguće, možemo pogledati o čemu se radi, a veći zahvati za tu ulicu, kao iza ostale, su planirani vezano uz aglomeraciju, osim naselja Siporeks koje nije obuhvaćeno aglomeracijom i koje evo danas sam se čuo sa direktorom, očekujem da se kroz nekakvih dvadesetak dana raspiše natječaj za izvođača za naselje Siporeks kompletno one tri ulice i da na jesen krenu radovi u tom dijelu, a ostalo vjerojatno manji popravci, a veći zahvati sa početkom cijele izgradnje aglomeracije Ivanić.

Gđa. Milica Piličić – dobar dan, pozdravljam sve nazočne i slušatelje Radio Ivanić-Grada, za početak zapravo imam dvije pohvale obzirom da se još nitko nije osvrnuo na to, čestitam našoj reprezentaciji na jednom od najvećih uspjeha u Hrvatskoj povijesti športa, kako je rekao izbornik Dalić - Hrvatska iznad svega, druga pohvala ide organizatorima gledanja utakmica u Ivanić-Gradu na malom trgu, dakle stvarno sve pohvale jer sam sudjelovala na svemu, zahvaljujem Policiji, vatrogascima na očuvanju javnog reda i mira jer stvarno nije bilo incidenata nikakvih, čak su i oni sudjelovali u slavlju, te djelatnicima Komunalnog centra što su uspjeli sve to počistiti za nama. Sada idemo dalje na problematiku. Pitanje direktoru Komunalnog centra – na groblju u Cagincu su čempresi već oboljeli dosta dugo vremena pa molim da se cijeli onaj drvored riješi to pitanje jer jednostavno stvarno je već ružno, svi su već požutjeli, a ujedno se zahvaljujem na dostavljenim klupama za sjedenje ispred kapelice. Dalje, pitanje isto sad Komunalnom centru ili kome već, zaštitna mreža na nogometnom igralištu u Cagincu, znači tamo u samom centru je skinuta prije negdje godinu i pol i više ništa nije vraćeno tako da jeca kada igraju nogomet izlaze sve na glavnu cestu. Dalje, to je za direktora Ivaplina, ali nema ga, znači u Cagincu na križanju Selske i Omladinske su izvođeni radovi prošle godine u vezi mijenjanja cijevi ili nečega već, instalacija, sad su se već na to dijelu pojavile rupe, znači zemljane, tu nije ni bilo asfalta, ali jednostavno su od iskopa unutra već jako velike rupe, tu idu i traktori, sve je već otišlo u grabu pa da ne bi došlo do nekih većih provala ili nečega. Zahvaljujem se.

Gradonačelnik – ja se zahvaljujem vijećnici na svim postavljenim pitanjima i pohvalama, što se tiče ovih sportskih objekata, mreže u Cagincu to mogu jedino obećati da ćemo vidjeti u čemu je riječ i naravno preko Grada napraviti ono što je potrebno. Također što se tiče čempresa, održavanja groblja, isto neka komunalni redar to pogleda i izda nalog, a ovo pitanje za Ivaplin ćemo naprosto prenesti direktoru i odgovoriti Vam on u pisanom obliku. Hvala.

g. Krešimir Malec – gospodine predsjedniče, kolegice i kolege, gospodine Leš, pročelniče, evo sve vas lijepo pozdravljam. S obzirom da su neka pitanja evo tu dotaknuta, ali nema razloga da ih ne ponovim, možda sa neke druge strane pogledat na istu problematiku. Evo zamoli bih gospodina Leša, vezano je za ove tri ulice Siporeks naselje kako je on to nazvao kolokvijalno, A.g. Matoša, Šarampovska, Cvjetna, s obzirom da nemam novih informacija interesira me detaljan plan, znači jesene je rastezljiv pojam, trebali smo to početi sad u ljeto raditi, nešto se tamo iskopalo, odnosno krpa se. Zašto se krpa ako se misli uređivati, radimo si nekakvi dupli trošak ili možda imate informacije da to neće biti ove godine pa onda evo da barem nije takvo katastrofalno stanje, da se to malo, evo doslovce par krpica po nekoliko kvadrata koje će se tamo promijeniti. Znači, detaljan terminski plan me interesira. Drugo vezano je za Vulinčevu ulicu. Znam da je županijska cesta, no međutim ona je u Ivanić-Gradu prolazi kroz centar Ivanić-Grada, tu je nekoliko stvari. Prije svega je, evo doslovce, evo sad sam si dao truda i prije sjednice Gradskog vijeća se provezao, znači doslovce imate na stotinjak metara, i više, dvjesto metara, mjestimice ambroziju koja je već visoka pola metra koja raste između nogostupa i asfalta. Znači tu ljudska ruka nije bila ove godine, to tko god priča, od sipine, od ambrozije, od trave, katastrofa. To je samo briga, odnosno nemar oko toga da se nešto napravi. Ako je županijska cesta, ne znam kako imamo dogovoreno, da li je mi održavamo ili oni održavaju, ako oni održavaju, znači oni je ne održavaju. Pošaljite, imate Komunalni centar, imamo one za čišćenje sipine, pošaljite ljude, očistite, pošaljite im fakturu bez pardona. To je sramota onuda prolaziti. Slijedeće, Vulinčeva ulica znači, razgovarao sam sa Elektrom, znači HEP Elektra Križ, znači od skretanja za naselje Žeravinec ili od Cvjetne ulice na dalje u centru Ivanića imate drvene električne stupove na kojima je javna rasvjeta. Prvo drveni, drugo one šplehnate lampe tamo, mislim niti im je mjesto, niti je vrijeme, 2018. je godina, treba pokrenuti inicijativu prema HEP-u da promijeni stupove u betonske, djelomično vidimo tamo aluminijske i da se te promijene lampe. Vulinčeva ulica nastavak nogostupa do međe s a Kloštrom. Imamo tamo nogostup koji evo samo tako se zove, to je sve puno rupa, imamo prestanak biciklističke staze, znači imamo tamo još par sto metara za dovršiti, znači od Etanske ceste do granice grada. Znači to je evo te tri stvari koje se tiču održavanja, izgradnja nogostupa, odnosno nastavak izgradnje i ovih električnih stupova, sve se odnosi na Vulinčevu ulicu. Ako, velim ja, a imamo tu i Županijske ceste, odnosno Županiju, imamo HEP Elektru Križ, a imamo i ovaj dio koji možemo sami odraditi i oni platiti. Dalje, vezano za dvoranu Žeravinec, po treći puta postavljam pitanje parketa u Sportskoj dvorani Žeravinec. U kontinuitetu su reprezentacije mlađi dobni uzrasti A selekcije tamo, znači parket je u vrlo lošem stanju. Da li se može hitno, promptno nešto učiniti, promijeniti, ako ne promijeniti da li se može barem djelomično nekoliko. 50-70 kvadrata parketa, odnosno onog roštilja promijeniti sad u ljetnim mjesecima da ne dočekamo velim ja i školsku sezonu, a i natjecateljsku sezonu, a vrlo nam je bitno evo i sami smo primijetili da nam je evo najbolja promocija kad je to na nekakvoj nacionalnoj televiziji, pa imamo nekakvu reportažu, pa se čuje za nas. Da si radi nekoliko stotina tisuća kuna ne upropastimo cijelu priču oko rukometa, odnosno da nam neće eventualno više dolaziti ovdje. I evo kao i kolegica ovdje vezano je za naselje Kolona, da tako nazovemo kolokvijalno, ja bih isto tako zamolio da, rekli ste da u roku dvije godine pa kompletan sanacija i tako dalje, da li je projektirano, šta je projektirano, ako nije kada ćemo krenuti projektirati jer kako će to krenuti za dvije godine ako nećemo imati projektnu dokumentaciju, ako nećemo imati riješene imovinsko pravne odnose, ako nećemo imati riješene dozvole to napraviti nećemo. Ono je gusto naseljeno naselje. Općenito znači, Gornji Šarampov kao najveće naselje u Gradu Ivanić-Gradu, 2,5-2,7 tisuća stanovnika, zamolio bih evo gospodina Leša da pogled, znam da se daleko ne spušta iz Gradske vijećnice i da je on vezan tamo za gradski park, malo uz Lonju, i tako dalje, i ono je lijepo uređuje se, biti će nam prekrasno i lijepo, ali malo pogled seže dalje iza pruge imamo gusto naseljeno naselje ovdje i imamo probleme koje treba rješavati, pa bi isto tako molio da se u budućim proračunima Grada, inzistirat ću na tome, evo i sam tamo živim i s obzirom na veliki broj ljudi stanovnika koji tamo žive, da se to područje evo stavi u prioritete u slijedećim proračunima Grada. Hvala lijepa.

Gradonačelnik – zahvaljujem se kolegi Kreši na svim postavljenim pitanjima, ah ništa, malo duže će sad trajati odgovori. Što se tiče drugog pitanja, odmah da to riješim, to će na kraju direktor Komunalnog centra s obzirom da je održavanje što se tiče nerazvrstanih cesta i kompletno u ingerenciji Komunalnog centra, a i oni kontaktiraju sa ŽUC-om pa će to direktor Vam odgovoriti. Što se tiče naselja Siporeks kompletnih i detaljnoga plana znači cijela investicija znamo da je bila pod jednom građevinskom dozvolom, s obzirom da se radi o sufinanciranju dijela preko Hrvatskih voda, dijelom preko tvrtke Vodovod i odvodnja Zagrebačke županije morali smo cijelu građevinsku dozvolu razdvojiti na posebna dva dijela, onaj dio koji se znači odnosi na kanalizacijski sustav posebno, dio koji se tiče uređenja same prometnice posebno. Ono što je dogovoreno je da se objedini natječaj, da se ne ide u dva natječaja, već se ide kroz jedan. U prvoj fazi koja će biti znači riješena na jesen, kada kažem na jesen planiram to 9., 10., 11., 12. mjesec ove godine, ide kompletna znači izmjena odnosno ugradnja kanalizacije zajedno sa postavljanjem rubnjaka sa lijeve i desne strane te asfaltnog sloja u punom formati i pune širine ceste potpuno novo, a drugi dio investicije će biti u proljeće iduće godine, kada kažem proljeće mislim veljača, ožujak, travanj, iduće godine znači čim se završi zima, on će obuhvaćati izgradnju nogostupa sa jedne strane ceste te postavljanje kompletne javne rasvjete. Znači, na jesen, to znači do zime, sanacija odnosno ugradnja kanalizacijskog sustava i potpuna sanacija kolnika sa rubnjacima s lijeve i desne strane, a proljeće iduće godine završetak sa nogostupom asfaltiranim i kompletnom javnom rasvjetom sa jedne strane ceste. Planiram da će cijela investicija biti dovršena iduće godine ovako kako smo rekli u dva dijela. Što se tiče HEP-a puno puta smo već razgovarali sa HEP-om oko lampi i izmjene drvenih električnih stupova, također znači ovoga dijela nogostupa kojeg ste spominjali. Što se tiče samih stupova, već prošle godine je veliki dio izmijenjen, izuzetno velike dionice. U tom kontekstu nadam se da će i HEP izmijeniti ovaj dio s obzirom da su oni za to i odgovorni, mi ih možemo dopisom potaknuti, ali nisu stupovi u vlasništvu Grada i nisu u našoj ingerenciji, nema razloga da ih još jedan puta ne podsjetimo i to će se napraviti, pogotovo što je evo i u fazi znači smo pred raspisivanjem javne nabave za kompletnu izmjenu rasvjetnih tijela u gradu, znači ide kompletna nova LED rasvjeta i natječaj je u fazi savjetovanja, prethodnog savjetovanja, znači ovih tjedan dana, mislim da smo već došli preko pola i da je još svega dva dana i ostalo i nakon toga ide javni natječaj, u kontekstu toga će se razgovarati i o zamjeni onih stupova koliko god je to moguće s obzirom da ide rješavanje tog pitanja za cijeli grad. Što se tiče tog dijela nogostupa, to je ona jedna dionica ispod koje se nalazi kompletno plinska mreža koja je u izuzetno lošem stanju i koja pušta, U razgovoru sa Ivaplinom s obzirom da je evo tek nekih dvadesetak dana na funkciji novi direktor Ivaplina cilj je da se krene u kompletnu sanaciju znači i plinske mreže, a onda nakon toga i sloja nogostupa koji je iznad njega da se to ne radi dva puta. S obzirom da Ivaplin u ovom razdoblju nije imao u planu mijenjanje tog dijela mreže nadamo se da ćemo to iduće godine riješiti. Također treba reći da je po predstečaju znači očekivano je da će Ivaplin početkom iduće godine, do ožujka najkasnije, do 31.12., a ukoliko se suvlasnici dogovore i uplate nešto više, možda već i do kraja ove godine izaći iz predstečaja i u kontekstu te cijele priče planira se složiti jedan plan rekao bih ambiciozni kompletne još renoviranja i zamjene svih mjesta gdje plinska mreža propušta i vjerojatno tada kroz određeno kreditno zaduženje samoga Ivaplina rješavati i plinsku mrežu, a u okviru onda te investicije bi se rješavali i nogostupi koji se nalaze iznad te plinske mreže. Znači želim samo reći da se o tome razmišlja, drago mi je da isto vidimo probleme i na njima se evo radi. Što se tiče dvorane na Žeravincu prošli tjedan sam sa Županom razgovarao o toj problematici, upravo i o tome, dotakli smo se stanja dvorane Žeravinec i parketa, također i male dvorane koja se nalazi u centru grad koja je u sto postotnom vlasništvu Županije, što se tiče dvorane Žeravinec dogovoren je nekakav ukupni paket koji bi Županija do kraja godine mogla izdvojiti, a iznosi nešto oko 2 milijuna kuna koji bi trebali biti uloženi u dvorane Ivanić-Grada i dvorane u Zaprešiću: Sagledali smo situaciju u obadvije dvorane, u dvorani koja je u stopostotnom vlasništvu Županije i ovoj koja je 50 : 50 % sa Gradom, s obzirom da je Grad Ivanić još prije dvije godine stavio u proračun sredstva za taj parket, tada Županija nije bila spremna uči s nama u investiciju, ove godine također Županija to nije predvidjela, moram reći da niti mi jer smo nekakav imali predosjećaj da se to neće desiti i nismo stavili to u proračun, ali za nas to i nije problem s obzirom da, reći ću, u gradskoj blagajni novaca ima, nije problem niti da se to riješi rebalansom, no nekakav dogovor sa Županom je da se u ovoj godini značajnije Županija založi i krene u investiciju u maloj dvorani koja je u katastrofalnom stanju, pogotovo sanitarni čvorovi, svlačione i onaj cijeli dio je, rekao bih, na rubu higijenskog minimuma, dogovor je da se još u ovoj godini značajna sredstva ulože u taj dio i da se tamo mala dvorana sanira, a da se za iduću godinu i Županija u svom proračunu predvidi sredstva, te ćemo ih predvidjeti i mi da se riješi konačno taj park. Naravno da možemo reći da to već traje tri godine, da se nije ništa napravilo ili da se navlačimo, s te strane to i prihvaćam kao takvo, ali evo vjerujem Županu na riječ da će ovaj put to biti riješeno na ovaj način koji smo nekakvim kompromisom dogovorili. Što se tiče naselja Kolona, odnosno cijelog tog sustava, pa mislim da smo već tu nekoliko puta govorili o cijelom tom projektu, mislim da je bio i direktor ovdje, ako treba možemo ga još jednom pozvati da nam kaže o stanju projekta. Znači građevinske dozvole, koliko ja znam, su dobivene, ali tu je i može i Sandra doći još reći, momentalno smo u fazi revizije jednog dijela projekta s obzirom da je u prvotnom projektiranju u potpunosti bila izostavljena starogradska jezgra, stari grad s gradskim trgom iz cijele aglomeracije koje je jedno od najgušće naseljenih zapravo dijelova grada i potencijalno najznačajniji dio grada koji je evo izostao, stoga moram reći da smo to još mi naslijedili iz vašeg vremena jer projektiranje je započelo i projektni zadatak je još išao preko Komunalnog centra kada je bio gospodin Jurak direktor, mi smo krenuli u tu reviziju. Ono što se očekuje je da u roku, da ta revizija znači bude gotova do jeseni znači ove godine i da taj projekt, evo po riječima direktora, on očekuje već iduće godine raspisivanje natječaja za izgradnju prvo pročistača, a onda nakon toga odmah kreću i natječaji za kompletan sustav aglomeracije. S obzirom da vjerojatno postoji interes kao što i vidim, ja čak predlažem da se odmah i na prvu sjednicu Gradskog vijeća u rujnu pozove direktor i da nam još jedanput kaže u kojoj je fazi cijeli projekt s obzirom da je projekt vrijednosti 240.000.000,00 kn da je to najznačajniji projekt rekao bih i za Grad i za građane, da nas detaljno još onda on obavijesti o svemu, a ako ne ja će se onda potruditi da nam da pisani odgovor koš na ovo Vaše pitanje da Vam ga i u pisanom obliku dostavi. Sada bih pozvao direktora na pitanje vezano uz ambroziju i održavanje.

g. mario Mikulić – lijep pozdrav svima, hvala na pitanju. Ožujak ove godine i travanj, znači sezonski radnici koji su aplicirani preko Grada od HZZ-a preko europskih fondova obavili su ručno čišćenje prometnice u Vulinčevoj po pitanju sipine, ako se opet nečistoća pojavila i toliko kamenja, osobno ne vjerujem da ga ima toliko koliko ste naveli, pogledat ćemo, počistiti ćemo, neće biti to neki veliki problem pošto nam je čistilica osposobljena, bila je jedno vrijeme u kvaru, a što se tiče ambrozije da to je ogroman problem, ne smijemo špricati i tretirati sa otrovnim tvarima pošto se svi uvijek između ostalog pozivamo na zaštitu okoliša, na te pesticide, preveliku onečišćenost, a i da ne riskiramo prijave građana ili nekih institucija, to odrađujemo ručno. Da, užasno brzo raste, neki dan smo očistili, odnosno prošli tjedan prema Graberju Ivanićkom zaista je pola metra bila trava između rubnjaka i nogostupa. Ta prometnica je napravljena prije četiri godine, na žalost onaj koji je izvodio trebao bi dobiti negativnu ocjenu zbog toga što između rubnjaka i nogostupa baš ne bi smjela rasti trava tako brzo, očito je zbijenost vrlo loša, odvojio se fizički rubnjak od nogostupa pa onaj tko je radio valjda zna kako ga je radio i kako je to sve išlo, a na nama je sada, odnosno na radnicima Komunalnog centra jer se uvijek loptica prebaci tako na kariku onu zadnju, počisti i uredi sa brojem ljudi koje imaš. Ova godina je malo isto po pitanju rasta trave, znači intenzitet se ne smanjuje, kao i 2014. godine svaki treći dan kiša tako da su pune ruke posla, ali zahvaljujući ovim strojevima novima koje smo dobili preko Grada koji je aplicirao stižemo sve to napraviti tako da ćemo i ovu ambroziju, evo hvala na podsjetniku, ja to vidim, ali ne vidim uvijek sve naravno, pa ćemo je do Kloštra istrijebiti.

g. Krešimir Malec – vezano na dvoranu i parket, s obzirom da je očito iz ovog odgovora gradonačelnika da ove godine ništa neće biti, ode sve tamo u njihovu županijsku dvoranu, naša djeca idu tamo, ali u pitanju sam isto tako konstatirao ako je moguće nekakva hitna intervencija, manja sanacija da se najkritičnija mjesta na parketu, to je možda pedesetak, sedamdeset kvadrata, da se to hitno pozove mogući potencijalni izvođač da se da ponuda i da se to sad u toku 8. mjeseca ide rješavati. Slijedeće, nije samo ambrozija i trava je, znam za problematiku, međutim evo određeno dugo vrijeme nije ništa rađeno, preporučam da se intenzivnije, odnosno gušće ide u to pa sigurno da nešto naraste pola metra treba dugo, dugo vremena.

g. Igor Cepetić – prvo je pitanje vezan za zgradu Visoke škole Ivanić-Grad, ne znam jeste primijetili, u principu mislim da je naziv te škole sa crticom, evo to da se izmijeni, ali pitanje je u stvari vezano za poduzeća koja se tamo nalaze, znači Ivaplin i Komunalni centar. Sa zgrade su maknute s njihovim nazivima, jedino gdje naziv postoji to je na onom svjetlećem totemu koji je sa strane od kina skroz potamnio od sunca. Mene su građani pitali, ja tu nisam bi u vijeću, da li znam da li će ta poduzeća ostati tamo, da li će se možda iseliti ili ako se neće da se vrate te table i da se zamijeni ona strana od kina da bude baš pregledni naziv tih poduzeća. 2. je vezano za koševe za smeće, čuli smo da ih znači rade u Srednjoj školi, zanima me da li će možda biti postavljeni na Zelenjaku uz one nove klupe, znači uz veliko nogometno igralište, te da li se planira možda na Zelenjak postaviti i video nadzor. Postavljen je ovdje u centru grada, a znači na Zelenjak je uloženo dosta novaca u rekonstrukciju onog pomoćnog igrališta, napravljene su tribine, na tribinama je već bio jedan grafit, a mislim da to nije baš zgodno da se vidi na novim stvarima. 3. pitanje, komunalna problematika, šahte u Majdekovoj sanirane su na način znači okvir je zalijan betonom, taj beton se razmrvio, na nekim mjestima su rupe, a i kod kućnog broja 71 rupa je bila nekad davno sanirana sad se opet pojavljuje. Da se taj dio možda pogleda, popravi. I jedna inicijativa, nije naša cesta, znači Savska ulica, ali i u Jalševcu, postavljeni su novi ležeći policajci, znam da oni trebaju usporavat promet, ali malo su pretvrdi za aute pa možda da se razmisli da se probaju nabaviti, da se vidi u Županijskim cestama da se zamijene sa onim oblima kakvi su u Zagrebu, gumeni su, ugodnije je s autima doći na njih, a ista im je funkcija, isto usporavaju promet.

Predsjednik Gradskog vijeća- neravnine na cesti su postavljene da se uspori promet, znači polako i nema udara, nema ničega.

Gradonačelnik – zahvaljujem se poštovanom vijećniku Cepetiću na svim postavljenim pitanjima. Što se tiče Visoke škole mogu reći da sam čim sam to vidio da sam odmah pitao isto što ste pitali i Vi, od našeg dekana sam obaviješten da je već naručena ta crtica,to slovo i, i da čekamo, evo još nije postavljeno. Postavit ćemo opet pitanje kad će to biti stavljeno, inače potpuno ste u pravu i kažem isto to sam zamijetio i ja, već smo alarmirali samu ustanovu da to izmijeni, pa nadam se da će to sad biti i napravljeno. Što se tiče video nadzora, momentalno je riješeno cijelo igralište i cijelo onaj potez u centru koji ste i rekli i bit će za početak već sad postavljena upravo na taj dio gdje je ono dječje igralište i na Zelenjaku jedna kamera, a iduće godine i ostatak koji će pokrivati cijelu šetnicu i cijeli prostor Zelenjaka, momentalno će ova kamera pokrivati ovaj najugroženiji dio, znači to je upravo onaj dio gdje su dječja igrališta i ono što smo napravili, tako da će to biti riješeno kroz, po meni, nekakvih mjesec dana, a u idućoj godini kompletno znači video nadzor cijelog tog područja sportskog parka, rekreacijske zone, ovih zona igrališta oko Srednje škole, Osnovne škole i kompletan gradski trg. Što se tiče šahta u Majdekovoj ulici kod kućnog broja 71 to zapravo prihvaćam kao nekakav prijedlog da se to riješi, znači to je rekao bih sad zabilježeno. Što se tiče koševa za smeće na Zelenjaku oni su također već naručeni, bit će betonski koševi, trebaju doći, a ležeći policajci s obzirom da evo čekali smo od Županijskih cesta gotovo 5 mjeseci, i više, 6, da ih ugrade i nipošto ne bih sad htio da ih miču jer ne znam koliko ću onda čekati dok ponovno ugrade nekakve druge, dapače mislim da ih još i fali i sa jedne i sa druge strane, tu znamo da smo imali nedugo i smrtni slučaj upravo na tom mjestu, da je jedna mlada djevojka izgubila život i često se dešavaju nesreće na ovom mjestu Savske, mislim da je on neophodan i nužan i rađe da se vozimo malo polakše i sporije i moja inicijativa je da se i još određene crne točke, pogotovo na tim županijskim cestama, pokriju sa tim ležećim policajcima jer naprosto ljudi se naviknu i smanje brzinu i onda se voze na to dijelu onoliko koliko i trebaju, a to je puno lakše i laganije nego poslije gledati tragične događaje kojih smo i sami svjesni da su upravo u našem gradu na tim mjestima i bili.

g. Igor Cepetić – vezano za poduzeća, Ivakop i Komunalni centar, podsjetnik.

Gradonačelnik, zahvaljujem se, zaboravio sam, nehotice sam previdio to pitanje. Znači, definitivno je plan da ta zgrada u kojoj se sada nalaze Ivaplin i Komunalni centar bude u funkciji Visoke škole. Što se tiče alternativnih rješenja za ta naša poduzeća, ona će se rješavati postepeno, znači sama sadašnja situacija u potpunosti zadovoljava slijedećih godinu dana, znači ima mjesta za sve, iduće godine ćemo morati iseliti jedno poduzeće iz te zgrade, a vjerojatno kroz 3 godine i drugo. Vi znate da smo momentalno u pregovorima i pred potpisom ugovora sa Ministarstvom socijalne skrbi o uređenju zgrade Crvenoga križa, u kontekstu tog i tih pregovora je i predviđeno da cijela ona zgrada gdje se sada nalazi Centar za socijalnu skrb zapravo prijeđe u vlasništvo Grada i time namjeravamo vjerojatno nju namijeniti za upravne zgrade Komunalnog centra čime bismo riješili u potpunosti taj problem, a nakon toga nam slijedi rješavanje Ivaplina, također evo smo i u fazi, ja mislim i danas da vidimo da tvrtka Vodovod i odvodnja Zagrebačke županije kupuje zemljište u našoj industrijskoj zoni te će graditi tamo svoj centar gdje će biti njihove upravne zgrade i same zgrade njihovih vozila, pa je to neka od solucija pregovora da vidimo još tih mogućnosti gdje ćemo tada smjestiti i ovo drugo poduzeće, ali namjera je da ta zgrada bude za Visoku školu, samo za nju, znači u slijedećem roku otprilike 3 godine.

g. Krešimir Ceranić – pozdravljam sve nazočne, imam jedno pitanje za našeg komunalnog redara gospodina Abramovića, vidim da stiže materijal, u Bregima sam vidio, za navažanje neasfaltiranih ulica pa me zanima da li je raspored tog nasipavanja po gradu rađen prema nekim prioritetima i odlukama mjesnih odbora i da li ima dovoljno materijala za nasipavanje svih ulica recimo u Posavskim Bregima. Bilo bi dobro, prijedlog, da kada se krene s nasipavanjem da izvođač obavijesti Mjesni odbor da bar bude netko prisutan dok će se izvršavati radovi.

g. Tomislav Abramović – hvala na pitanju. Vezano za navažanje tucaničkih cesta i poljskih puteva dakle svi zahtjevi koji su išli prema gradskoj upravi, dakle evo i nakon i razgovora s gradonačelnikom i zamjenicima jednostavno smo uvažili sve prioritete, obišli smo cijelo područje pa između ostalog i zahtjev Mjesnog odbora Posavski Bregi je praktički kompletno uvršten u tom dijelu tako da evo nalog je već izdan Komunalnom centru, oni su, kako ste i spomenuli, krenuli sa radovima, samo ćemo vidjeti baš detaljno kada ćemo biti na kojoj lokaciji, onda ćemo obavijestiti evo Vas kao predsjednika Mjesnog odbora da ako možda ima kakva na terenu još nejasnoća da ju riješimo direktno.

Predsjednik Gradskog vijeća – poštovani gradonačelniče, gospodo vijećnici, pitanje se odnosi, ono što sam rekao i gospodinu Cepetiću da pita, znači u kojoj fazi je kuglana u Ivanić-Gradu i da li ćemo uskoro dobiti novo postrojenje, odnosno nove staze tako da naš Kuglački klub može normalno funkcionirati.

Gradonačelnik – zahvaljujem se na postavljenom pitanju, mogu reći da evo ga ipak Grad Ivanić-Grad je u zadnjih 4-5 godina stvarno veliki dio financijskih sredstava uložio upravo u sportske terene, mislim da smo tu napravili stvarno velike pomake sa samim Kuglačkim klubom isto dobro surađujemo, pozdravljam tu i suradnju gospodina Cepetića također sa Gradom, mi smo uspjeli staviti našu kuglanu privremeno u funkciju, osposobiti staze, mislim da je to iza nas sad već dvije godine funkcioniranja toga sustava i ukazala se evo prilika s obzirom da Grad Zaprešić je domaćin, mislim Svjetskog prvenstva ili Europskog u kuglanju i dobiva potpuno novu dvoranu, njihova kuglana je u izuzetno dobrom stanju. Mi smo otkupili zapravo postojeću kompletnu kuglanu od Grada Zaprešića i odabrali smo također i izvođača, mislim baš da smo prekjučer to potpisali ugovor, i do čak nekakvog 15.8. bi trebalo biti sve gotovo, znači kreće potpuno renoviranje cijele kuglane, svih staza zajedno sa kompletnim interijerom i mislim, po riječima upravo ljudi iz Kuglačkog kluba, moram reći da su i oni tu bili izuzetno aktivni, da su također pomogli u tom kontaktu sa Zaprešićem i Kuglačkim klubom Zaprešić, uspjeli smo tu cijelu kuglanu dovesti u naš grad za relativno male novce, radi se o nekakvih 100.000,00 kn, znači to je rekao bih neznačajna investicija s obzirom na ono što ćemo dobiti. Zahvaljujem se svima koji su sudjelovali u tome i nadam se da ćemo iza 15.08. u potpuno novoj kuglani moći svi zajedno održati jedno Gradsko vijeće i baciti koju kuglu.

1. **TOČKA**

g. Milivoj Maršić – dakle sam postupak izrade i donošenja V. Izmjena i dopuna Urbanističkog plana uređenja UPU-4 za područje Ivanić-Grada pokrenut je Odlukom ovog Vijeća koja je donijeta na sjednici 20. prosinca 2016. godine. Razlog za pokretanje postupka Izmjena i dopuna su višestruke, a može se sažeti u tri stvari, prva je potreba njegovog usklađivanja sa Prostornim planom uređenja Grada Ivanić-Grada, zatim rješavanje podnesenih zahtjeva građana za izmjenama Plana, te utvrđeni problemi u provedbi Plana. U okviru samog postupka Izmjena u dopuna Plana provedene su sve obavezne zakonske procedure i slijedom istih utvrđen konačni prijedlog, te se daje sada na Vijeću na uvid i predlaže se Odluka o usvajanju.

Gđa. Iskra Filipović – dobar dan svima u ime izrađivača plana ureda Njirić+arhitekti, ovo je sada skraćena prezentacija tijeka provedbe i postupka izrade Urbanističkog plana uređenja 4 IV. Izmjena i dopuna zato što cijeli postupak je proveden na zakonom propisan način te u stvari je i prijedlog Plana bio izložen, bio je objavljen, te je bio dostupan za pregled javnosti. Prethodno je proveden o potrebi provedbe strateške procjene utjecaja Plana na okoliš, tu se pokazalo da nije potrebno provesti stratešku procjenu, prema Zakonu o prostornom uređenju i pripadajućim podaktima Plan je unutar postupka izrade i donošenja propisano proveden od Odluke, preko dobivanja posebnih uvjeta javno pravnih tijela do izrade Plana, obavijesti o javnoj raspravi i provođenju javne rasprave, očitovanje nadležnih tijela dostavljena tijekom javne rasprave, te na kraju suglasnost i mišljenja javno pravnih tijela od kojih najvažnija suglasnost Ministarstva kulture to jest Konzervatorskog odjela u Zagrebu, te Zaključak o utvrđivanju konačnog prijedloga Plana. Unutar postupka izrade su pozvana 24 javno pravna tijela da daju svoje posebne uvjete i primjedbe na koje smo mi kao izrađivač Plana odgovorili, također u postupku izrade Plan su sudjelovale fizičke i pravne osobe koje su podnijele zahtjev. Obrađeni su svi zahtjevi tih građana, pravnih, fizičkih osoba i javno pravnih tijela koji su na propisan način podneseni tokom izrade de u vrijeme trajanja javne rasprave. Zaprimljeno je sveukupno 77 primjedbi prije javne rasprave, 58 ih je prihvaćeno ili djelomično prihvaćeno, a tijekom javne rasprave je bilo 25 od kojih je 23 prihvaćeno ili djelomično prihvaćeno. Plan se sastoji od tekstualnog i grafičkog dijela. Izmjene u grafičkom dijelu obuhvaćaju slijedeće stvari, to su promjene namjene zemljišta u obuhvatu sukladno zahtjevima korisnika prostora, ukidanje planiranih prometnica ili njihovo izmještanje te ucrtavanje novih sukladno zahtjevima korisnika prostora ili nekim pravilima struke, izmjene kartografskih prikaza na temelju dostavljenih podataka nadležnih tijela, usklađivanje s Planom višeg reda, odnosno Prostornim planom uređenja Grada Ivanić-Grada, te druge izmjene koje su ili korisnici prostora ili nadležna tijela predložili tijekom te izrade, a koje su prihvaćene prema pravilima struke. Ovo je samo kratki prikaz karta, grafičkog priloga u kojem su velike promjene napravljene na karti namjene, promjene namjene zemljišta, također velika je promjena napravljena i na karti prometnica kojom su one ili ukinute ili izmještene, na karti telekomunikacija sukladno promjenama na karti prometnica su se isto izmjene napravile, na karti nafta i plin velika je izmjena zato što se zaštitni koridor u jednom važnom dijelu na sjeveroistočnoj strani smanjio kako bi se projekti u budućnosti mogli izvesti, a sve prema Pravilniku, karta vodoopskrbe također je ažurirana, odvodnje također i dolazimo u stvari do jedne velike promjene, a to je u biti karta zaštite gdje je obuhvat kulturno povijesne cjeline zaštićenog dijela Ivanić-Grada usklađen sa Prostornim planom uređenja, također izmjena koja je napravljena je da su neki objekti maknuti, to jest ukida im se svojstvo evidentirano kulturno povijesne vrijednosti što je važno, te su općenito uvjeti za zonu zaštite promijenjeni, jasnije napravljeni, te se nadamo da će pun bolje i operativnije biti u provođenju. Odredbe za provođenje su također usklađene, to je tekstualni dio sa Prostornim planom uređenja, ciljevima i programskim polazištima iz Odluke o izradi i naravno sa zahtjevima javno pravnih tijela, te pravnih i fizičkih osoba. Ono što je još važno da je u tekstualnom dijelu odredbi napravljeno je da su dodani, korigirani, ažurirani i novi uvjeti za parkiranje što je vrlo važno jer mislimo da se sad napokon uskladilo te uredilo provođenje tog jednog važnog segmenta koji he prilikom izgradnje bilo potrebno zadovoljiti. Također se omogućila izgradnja ugostiteljsko turističkih objekata unutar svih namjena ili namjena koje one mogu imati u sebi, sadržavati, te kao što sam već napomenula su napravljene velike izmjene u segmentu samog centra grada gdje su potpuno nove odredbe napravljene, sastavljene, te su dobile suglasnost Konzervatorskog odjela i samim tim smo ovu cjelinu zaokružili i u biti Plan može biti donešen. Ministarstvo kulture, Uprava za zaštitu kulturne baštine, Konzervatorski odjel u Zagrebu je na temelju svog Zakona o zaštiti i očuvanju kulturnih dobara izdao suglasnost na Plan te ga takvim i prihvaća.

g. Krešimir Malec – s obzirom da ovo Gradsko vijeće usvaja ovaj UPU-4, donosi, prihvaća, to je jedan od možda najbitnijih, ako ne najbitniji dokument za razvoj jednog grada. Vjerojatno u ovoj prezentaciji kako je traženo od vas tako ste i napravili, u roku 5 minuta, govorim o području cijeloga grada, Donjeg Šarampova i Jalševca. Sad bih ja trebao dići ruku za nešto gdje je prenamijenjeno zemljište, gdje se omogućava, ne znam, ugostiteljske, ovakve namjene, gdje smo ukidali svojstvo kulturnog zaštićenog kulturnog dobra ili nečega, po meni vrlo vjerojatno u dobroj namjeri, ali od mene se očekuje dignut ruku ili ne dignut ruku, to je po mojoj savjesti ću glasati, ali ja imam premalo informacija pretpostavljam, ako nemaju možda vijećnici više informacija, ne znam gdje su ih dobili. Da, mogli smo učestvovati na javnoj raspravi, ali šta je prihvaćeno, u kom obliku, koje su to glavne smjernice bile, u kom smjeru idemo sa tim UPU-4. Mislim da bi bilo jako dobro da smo to čuli na ovoj prezentaciji koja, kako je rekao gradonačelnik, će omogućiti s obzirom da smo imali reviziju aglomeracije očekujem od direktora Vodoopskrbe i odvodnje da nam prezentira znači šta se projektira, šta će biti unutra uključeno, tako i ovdje, ne. Vidim odlučujemo o nečemu koje s naše karijere profesionalne ne susrećemo, nismo urbanisti, nismo arhitekti, nismo građevinci ili ako se bavimo nekim drugim poslom, a trebamo odlučivati o nečem šta ima bitnu odrednicu za razvoj grada. U tom smislu evo, ne mislim to brenzati sada, ali da li se može u ovom trenutku još detaljnije objasniti neke te stvari o kojima se samo u natuknicama ovdje govorilo ili da dobijemo novu prezentaciju. Da li to nešto sada odgađa, nekakvo donošenje odluka ako ne usvojimo sad ovaj Urbanistički plan četvorku, ne bih htio biti kočničar toga, ali evo samo preporuka i predsjedniku Vijeća da nas 17 ovdje koji odlučujemo o tome da li će biti prihvaćeno ili ne moramo imati potpunu informaciju. Imate 95 % tehničkih odluka na Gradskom vijeću. Ovo nije tehnička odluka. Ovo je bitni dokument i za sve dobro i zlo u konačnici, evo i sami tu ćemo politički odgovarati za to da li je nešto dobro napravljeno ili nije dobro napravljeno, da li je nešto pušteno što možda nije trebalo biti pušteno pod pritiskom interesa, lobija ili tako dalje, to je sve legalno i argumentirano da se bori svatko. Proširivali smo namjenu zemljišta vjerojatno iz nekakvog poljoprivrednog u građevinsko, i tako dalje. U tom smislu evo moja rasprava ovdje da je prešturo, znam da sigurno baratate sa svim podacima, da ih možete dati, ne, ali isto tako mislim da evo ovih 17 vijećnika tu zaslužuju da dobiju detaljnu informaciju, detaljnu prezentaciju i da onda mogu adekvatno i sukladno tome odlučivati.

Predsjednik Gradskog vijeća – dobili smo svi materijale, tamo je razvidno i točno koje su izmjene nastupile i mogli ste to obzirom da dobijemo 5 dana prije jelʼ, malo smo mogli svi skupa to možda detaljnije proučiti pa ne bi imali toliko pitanja, ali eto idete Vi nazad pa ćemo Vam dati još jednom riječ.

g. Krešimir Malec – pretpostavljam da se UPU-4 nije radio 5 dana. Radi se od 2016. Godine. Predsjedniče, moje sposobnosti nisu kao Vaše da možete u roku 5 dana pročitat dokument i zaključiti jeli on dobar ili nije.

Predsjednik Gradskog vijeća- nisu toliko komplicirane odredbe, mogli ste bez problema pročitati pa bi vidjeli koje su nastupile promjene, ali evo možemo dati našim arhitektima, odnosno gospodinu Maršiću dati riječ da odgovori na prvi dio pitanja.

g. Milivoj Maršić – zahvaljujem, ja ću samo par riječi reći. Da, taj cijeli dokument, odnosno te Izmjene prostornog plana su rađene dosta dugo i dosta transparentno moram reći. Mi smo imali i prezentacije i svatko je bio dobro došao, evo imali smo 70 i koliko primjedbi, evo svi su dolazili u Grad, usklađivali smo i tako dalje. Prezentacija je bila u tom Domu, bilo nas je 5 - 6 ljudi iz Grad, ja ne znam jelʼ bilo desetak možda. Trajala je tri sata, sve karte, svaka izmjena, sve smo. E sad možemo mi to sve možda ponovit, to će trajati jako dugo, tako da je to moguće. Inače smo imali dosta i primjedbi od nekih građana i nestrpljenja kako to tako dugo traje. Čujte, to je jednostavno takav postupak, čuli ste 24 javna tijela moraju dati svoje primjedbe, građani, postupci, to je dosta obiman posao i to koliko god smo to mogli smo i ubrzali, inače samo sa Ministarstvom kulture amo imali nekih desetak sastanaka što tu, što kod njih da taj problem konzervatorskog obuhvata riješimo da sačuvamo naš identitet i baštinu, a da opet omogućimo da se može tu normalnije i lakše graditi i tako dalje. Neke stvari smo možda još i sada vidimo da bi trebalo, ali to ćemo drugim djelom. Ne znam, kako se vi dogovorite, ja sad ne znam, nisam pitao, možda imaju onaj tu, ali to će trajati dosta dugo. Ja znam da je to kratko vrijeme za tri dana pročitati sve, apsolutno,a li to je takav jedan akt koji je, slažem se, bitan i koji treba malo biti dublje, aktivnije u njega uključena, ali ne ovako 5 minuta, ja se slažem, to sad vi odlučite kako, evo.

Predsjednik Gradskog vijeća – sve je to isto bilo i na webu Grada, objavljeno, sve primjedbe, svi zapisnici, sve je bilo unutra, evo ja kažem isto, kolega, da je to kratko vrijeme što Vi kažete 5 dana, no međutim to je takva zakonska procedura, sve je odrađeno sukladno zakonu, prema tome evo, tko se dalje javlja za riječ.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 suzdržanim glasom usvojena

**ODLUKA**

**o donošenju V. Izmjena i dopuna Urbanističkog plana uređenja UPU-4 za područje Ivanić-Grad, Donji Šarampov i Jalševec Breški**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Tomislav Abramović – u materijalima vam je dostavljeno Izvješće Vatrogasne zajednice Grada Ivanić-Grada o radu u prošloj godini, dakle tu su nabrojane sve operativne aktivnosti, dakle sve ono šta je Vatrogasna zajednica kroz svoj program izvodila, dakle razrađena je kompletno problematika od nabave vozila, održavanje postojeće opreme, intervencije, dislokacija, osposobljavanje kadrova, vatrogasne vježbe, dakle sve je obrazloženo detaljno po stavkama. Na kraju tog Izvješća je dostavljeno i Financijsko izvješće o radu Vatrogasne zajednice gdje je također sve pobrojano i od strane znači i prihodovna strana i rashodovna strana, pa evo mislim da je u stvari sve tu detaljno obrazloženo pa evo možemo ako će biti potrebe dalje i dodatno pojašnjavati. Mogu reći ovdje znači da sva ova izvješća su u stvari prošla i tijela Vatrogasne zajednice Grad, dakle i predsjedništvo i NO i na kraju i Skupština koja je jednoglasno usvojila ovakvo Izvješće i evo ovo cjelovito Izvješće dakle dajemo na usvajanje na Gradskom vijeću.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**ZAKLJUČAK**

**o prihvaćanju Financijskog izvješća i Izvješća o poslovanju Vatrogasne zajednice Grada Ivanić-Grada za 2017. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Tihana Vuković Počuč – pozdravljam sve prisutne: pred vama je jedna mogli bismo reći lijepa Odluka, odnosno prijedlog Odluke, u prethodnom periodu uspostavljeni su nekakvi odnosi suradnje i prijedlog da se suradnja između Općine Bilice i Grada Ivanić-Grada nastavi u narednom razdoblju. Zbog odredbi Statuta ovakva Odluka mora proći Gradsko vijeće, odnosno Gradsko vijeće mora dati suglasnost da se takav Sporazum o prijateljstvu zaključi, pa predlažem da date svoju suglasnost.

g. Krešimir Malec – evo jedno hvale vrijedno još jedno prijateljstvo, evo imao sam priliku upoznati čelnike Općine Bilice u Ivanić-Gradu koji su bili na svečanoj sjednici povodom Dana Grada, ugodni, fini, sposobni ljudi, nije uopće sporno, samo je moje pitanje prema gospodinu Lešu kad donosimo Odluku o tome s kim ćemo biti Grad prijatelj imamo li nekakve kriterije, na osnovu čega predlažemo to. Sigurno da nam je u interesu da budemo gradovi prijatelji sa onima koji su i uspješniji od nas i od kojih imamo šta i za naučiti, pa da možda nam pogled ode na sjever Hrvatske, na zapad Hrvtske malo, s obzirom da imamo i Trilj, sad i Bilice, pa da eventualno tu nešto i naučimo od njih pa da na takav način još to naše prijateljstvo doprinese nekakvim novim idejama, novim projektima, novim suradnjama na nekakvim zajedničkim projektima, pa evo samo me malo ti kriteriji interesiraju, čime se rukovodimo.

Gradonačelnik – moram reći da kriteriji pri tome mogu biti razno razni i jesu na neki način razno razni. Znamo da smo sa Gradom Novskom također na poziv Grada Novske znači ostvarili to prijateljstvo, što se tiče Općine Bilice također moram reći da je to znači zahtjev došao od čelnika Općine, za koje ste i rekli da su evo ugodni ljudi, koji su se susreli sa mnoštvom također problema gdje nisu na neki način mogli ostvariti svoje ciljeve u okviru tada Grada Šibenika, odvojili se i postigli tada značajne rezultate. Iskazali su, rekao bih želju, da znači kroz nekakva svoja poznanstva u Gradu Ivanić-Gradu ostvare i nekakva prijateljstva. Mogu reći evo da je tu nekakva poveznica bio i gospodin Klasić iz Ivanićplasta koji usko surađuje također dole sa Bilicama, koliko sam informiran znači znam da još neka surađuje poduzeća iz Ivanić-Grada su dolje također angažirana i odrađuju neke poslove znači vezano i za rasvjetu, održavanje znači određenih gospodarskih potencijala dolje. S te strane evo mi smo prihvatili taj njihov poziv, ono su svoju donijeli Odluku na svojem Općinskom vijeću i uputili prema našem Gradskom vijeću. Mogu reći da je tu evo stvarno poveznica bilo u nekakvom gospodarskom karakteru određenih ljudi koji su vlasnici poduzeća u Ivanić-Gradu rade u Bilicama i iskazala se evo želja za time. Slažem se kad kažete da bi se moglo pogledati i na jednu stranu i na drugu stranu, upravo i u razgovoru sa našim gospodarstvenicima ovih dana upoznat sam i sa nekim inicijativama o tome da zapravo samim poduzećima nedostaje velik di upravo radne snage, da je veliki problem znači u građevinskim tvrtkama i s te strane traži se i od Grada da se uključi i u nekakva rekao bih traženja i potencijale vezano i za Bosnu i za Makedoniju, Srbiju i nekakve također prijateljske odnose da se sklapaju i da se traže nekakvi bazeni u kojima bi se i kroz to prijateljstvo mogli također opet povezati naši gospodarstvenici i povlačiti određeni dio ljudi kao radnu snagu u naš grad koja zapravo nedostaje na određenim poslovima. Moram reći također da smo u određenim kontaktima i sa nekim veleposlanstvima zatražili i da se traže i određena sredina i određeni gradovi u zapadnim zemljama, prvenstveno znači u Njemačkoj i Francuskoj, mi smo u jednom momentu bili zainteresirani i za jednu suradnju sa Gradom Tetnangom u Njemačkoj o kojem imamo dugo rekao bih tradiciju vezano za rukomet i Vi ste s tim upoznati, međutim evo tu smo došli do određenih zastoja, rekao bih da su oni i u ono doba još bivše države bili spremni za to prijateljstvo kada tada Općina Ivanić-Grad nije bila spremna prihvatiti to prijateljstvo sa tim gradom iz Njemačke, pa smo na neki način dobili odbijenicu u tom našem prvom pokušaju da ostvarimo to prijateljstvo. Mi ćemo ići sa tom inicijativom i dalje i mogu reći da smo mi zapravo otvoreni za razgovor sa svima i za sklapanje nekih odnosa sa svima koji to sa nama žele. Ova evo prijateljstva koja su se desila u zadnje 3 godine, znači to je sa Gradom Triljom, sa Gradom Novskom, znači po bazi domovinskog rata, evo Bilice na temelju gospodarske suradnje naših poduzeća upravo u toj općini su jedan razlog zbog kojeg je to ovdje na raspravi. Znači nitko ovdje od vas može i ne mora dići ruku za bilo koji prijedlog, tak i danas možemo različita mišljenja, mislim da je ovo isto pozitivno, a i u ovom kontekstu Vašem pozivam da se uključimo i mi kao Grad definitivno i dalje u traženju bilo kakvih suradnji. Mislim da ćemo u ovom periodu koji je ispred nas, imam neke naznake i sa jednim gradom iz Slovenije uspjeti uspostaviti prijateljstvo, mogu reći da sam i sa Prelogom nešto razgovarao i da smo i tu na nekakvom zajedničkom tragu, mislim da je veliki propust i napravljen što evo u nekakvom dobu i vremenu od 1991. pa do 2014. u 20 gotovo godina nismo uspostavili niti jedno jedino prijateljstvo sa niti jednim gradom, a sad smo evo u roku ove 4 godine već imamo nekakva 2 grada i 1 općinu i nastavit ćemo i dalje na tome raditi. Ako pitate da li postoji nekakav kriterij propisan, znači nekom gradskom odlukom, odlukom Gradskog vijeća, on ne postoji momentalno znači u Gradu, ali prihvaćam da je moguće donesti i takav akt ukoliko je on potreban i na taj način definirati to pitanje. U ovim dosadašnjim konkretnim slučajevima stvarno je evo nekakav kriterij što se tiče Bilica suradnja upravo naših poduzetnika sa tom Općinom i njihova volja i želja prema nama da nekakve odnose sklopimo, što se tiče Novske to je jasan nekakav tijek rekao bih predratno i ratno razdoblje, naši brojni mladići koji su branili Novsku i znači na neki način ta poveznica u najtežim vremenima je uslijedilo nakon toga evo i to prijateljstvo. Vidjet ćemo, ima znači tih zahtjeva prema Gradu da se i krene dalje u tom smjeru, pa svaki prijedlog prihvaćamo i sve vas zapravo pozivam da se uključite u to.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**ODLUKA**

**o prihvaćanju Sporazuma o prijateljstvu između Općine Bilice i Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tihana Vuković Počuč – evo ova iduća Odluka koja je pod točkom 5. Dnevnog reda također proizlazi iz odredbi Statuta koje govore do kojeg iznosa sredstvima Grada raspolaže Gradonačelnik, a do kojeg iznosa Gradsko vijeće. Obzirom da je vrijednost ovog ugovora 1.800.000,00 kn Gradsko vijeće mora dati suglasnost na potpisivanje ovakvog Ugovora čiji ste kompletan tekst dobili u materijalima za vijeće.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 suzdržanim glasom usvojena

**ODLUKA**

**o davanju suglasnosti na potpisivanje Ugovora o nabavi spremnika za odvojeno prikupljanje otpada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tihana Vuković Počuč – ova iduća Odluka pod točkom 6. saziva ovog Gradskog vijeća proizlazi iz prethodne Odluke obzirom je Čl. 13. Ugovora koji će se zaključiti sa Fondom predviđeno da Grad mora radi uloga Fonda dati bjanko zadužnicu kao instrument osiguranja eventualnog potraživanja Fonda prema Gradu obzirom da je iznos zadužnice 1.000.000,00 kn također je potrebna suglasnost Gradskog vijeća da se izda ovaj instrument osiguranja.

Gđa. Milica Piličić – samo jedno pitanje, obzirom da su ostale dvije Općine u suvlasništvu da li i one sudjeluju u ovome ili kako već participiraju u tom snošenju odgovornosti. Nadam se da se neće nikad aktivirati, ali evo pitanje direktorici ili gradonačelniku.

Gđa. Tihana Vuković Počuč – u ovoj fazi Ugovor potpisuje Grad Ivanić-Grad kao jedinica lokalne samouprave i obveze Ugovora preuzima Grad i Grad će postati u prvoj fazi vlasnik tih spremnika za odvojeno sakupljanje otpada, a nakon toga će se eventualno kapitalnim donacijama prenositi u vlasništvo trgovačkog društva koje je u suvlasništvu triju jedinica.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**ODLUKA**

**o davanju suglasnosti za izdavanje bianco zadužnice u korist**

**Fonda za zaštitu okoliša i energetsku učinkovitost**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa. Tihana Vuković Počuč – Povjerenstvo za raspolaganje nekretninama u poduzetničkoj zoni sastalo se 16. srpnja i na tom Povjerenstvu pristigla je jedna ponuda trgovačkog društva Vodoopskrba i odvodnja Zagrebačke županije. Trgovačko društvo je podnijelo ponudu za jednu od parcela u poduzetničkoj zoni površine 4 201 m². Sukladno Odluci Gradskog vijeća o formiranju cijena ostvarili su popust do maksimalno 50 % obzirom na gospodarski program koji su dostavili i ostale parametre natječaja, i stoga je kupoprodajna cijena prema prijedlogu ove Odluke formirana u iznosu 157.537,00 kn. Ostale sve podatke smo dostavili i detaljnije obrazloženje uz prijedlog Odluke.

g. Krešimir Malec – s obzirom da smo tvrtki dali popust od 50 % na kupnju zemljišta, spomenuli ste gospodarski program. Nisam vidio dalje u materijalima da je bio gospodarski program pa me interesira čime će se baviti, šta će raditi s obzirom da se radi o 4 000 m², to je relativno velika površina, pola hektara cca nešto malo manje, pa koje ste uzimali kriterije u obzir kada ste davali popust. Naime znamo djelatnost tvrtke, poslom kojim se bavi nije tržišna djelatnost, to je regulirana djelatnost, pa onda evo na tragu čime ste se rukovodili, vjerojatno imamo kriterije raspisane. Ne bih evo htio, namjena zemljišta je bila upravo razvoj te gospodarske aktivnosti na području Grada Ivanić-Grada, a ovaj dio nije strogo, velim ja, evo nazovimo to tržišno orijentiran nego je regulirana djelatnost kojom se bavi, pa evo iz kojih razloga smo dali toliki popust.

Predsjednik Gradskog vijeća - kao što ste i rekli utvrđeni su točno kriteriji onih tri skupine, znači djelatnosti, isto tako ima i dodatni kriterij, znači preseljenje tvrtke iz grad u poduzetničku zonu to je dodatno i ostvaruje se znači dio na zapošljavanje djelatnika. Upravo smo koristili znači Pravilnik koji to regulira i temeljem toga smo Povjerenstvo donijelo Odluku. Predlažem dat ćemo Vam kompletnu dokumentaciju na uvid tako da možete točno vidjeti o čemu se radi.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 suzdržanim glasom usvojena

**ODLUKA**

**o odabiru najpovoljnijeg ponuditelja za kupnju nekretnina u Poduzetničkoj zoni Ivanić-Grad Sjever – Zoni 6**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA - RAZNO**

Predsjednik Gradskog vijeća – ja bih pod točkom Razno iako nije razno, kolegica Piličić me preduhitrila, čestitao našoj reprezentaciji, našim igračima, donijeli su nam samo radost i ponos, pa eto jednim pljeskom bar na kraju ove sjednice da ih nagradimo.

Sjednica Gradskog vijeća Grada Ivanić-Grada dovršena je u 17.45 h.

Zapisnik izradila PREDSJEDNIK GRADSKOG VIJEĆA

Nikolina Mužević Željko Pongrac, pravnik kriminalist